CELEX: 32013D0006
Language: bg
Date: 2012-12-04 00:00:00
Title: 2013/6/ЕС: Решение на Съвета от 4 декември 2012 година за изменение на Решение 2011/734/ЕС, отправено към Гърция с оглед засилване и задълбочаване на фискалния надзор и за отправяне на предизвестие към Гърция за предприемането на считаните за необходими мерки за коригирането на положението на прекомерен дефицит

9.1.2013   
            
            
               BG
            
            
               Официален вестник на Европейския съюз
            
            
               L 4/40
            
         РЕШЕНИЕ НА СЪВЕТА
   от 4 декември 2012 година
   за изменение на Решение 2011/734/ЕС, отправено към Гърция с оглед засилване и задълбочаване на фискалния надзор и за отправяне на предизвестие към Гърция за предприемането на считаните за необходими мерки за коригирането на положението на прекомерен дефицит
   (2013/6/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 9 и член 136 от него,
   като взе предвид препоръката на Европейската комисия,
   като има предвид, че:
   
               (1)
            
            
               В член 136, параграф 1, буква а) от Договора за функционирането на Европейския съюз (ДФЕС) се предвижда възможността за приемане на конкретни мерки, отнасящи се до държавите-членки, чиято парична единица е еврото, с цел засилване на координацията и наблюдението на тяхната бюджетна дисциплина.
            
         
               (2)
            
            
               В член 126 от ДФЕС се постановява, че държавите-членки трябва да избягват прекомерен бюджетен дефицит, и се определя процедура при прекомерен дефицит за постигане на тази цел. С Пакта за стабилност и растеж, в чиято корективна част е уредено прилагането на тази процедура, се осигурява рамката в подкрепа на държавната политика за бързо възстановяване на стабилното състояние на бюджета при отчитане на икономическата ситуация.
            
         
               (3)
            
            
               На 27 април 2009 г., в съответствие с член 104, параграф 6 от Договора за създаване на Европейската общност, Съветът реши, че в Гърция е налице прекомерен бюджетен дефицит.
            
         
               (4)
            
            
               На 10 май 2010 г., в съответствие с член 126, параграф 9 и член 136 от ДФЕС, Съветът прие Решение 2010/320/ЕС (1), отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит най-късно до 2014 г. Съветът определи и годишните целеви равнища на бюджетния дефицит.
            
         
               (5)
            
            
               В Решение 2010/320/ЕС неколкократно бяха внасяни съществени изменения. Поради необходимостта от внасяне на допълнителни изменения, за повече яснота решението беше преработено и изменено на 12 юли 2011 г. с Решение 2011/734/ЕС на Съвета (2). Това решение беше изменено за първи път на 8 ноември 2011 г. (3)
               
            
         
               (6)
            
            
               По препоръка на Комисията, на 13 март 2012 г. (4) Решение 2011/734/ЕС отново беше изменено в редица отношения, включително по отношение на плана за фискални корекции, без обаче да се променя срокът за коригиране на прекомерния дефицит. В посоченото решение беше потвърдена препоръката, че Гърция ще трябва да вземе мерки за коригиране на състоянието на прекомерен дефицит най-късно до 2014 г., като осигури подобряване на структурното салдо с минимум 10 процентни пункта от БВП през периода 2009—2014 г.
            
         
               (7)
            
            
               В съответствие с член 5, параграф 2 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (5)„ако са били предприети ефективни действия съгласно предизвестие по член 126, параграф 9 от ДФЕС и след приемането на предизвестието са настъпили неочаквани неблагоприятни икономически събития със значими отрицателни последици за държавните финанси, Съветът може да реши по препоръка на Комисията да приеме преразгледано предизвестие съгласно член 126, параграф 9 от ДФЕС.“
            
         
               (8)
            
            
               Икономическата активност понастоящем се очаква да бъде много по-слаба от очакваното при приемането на последното изменение на Решение 2011/734/ЕС през март 2012 г. Както за реалния, така и за номиналния БВП се очакват много по-ниски нива през 2012 г. и 2013 г. При последния преглед на гръцките национални сметки през октомври 2012 г. беше установено по-рязко намаляване на реалния БВП в сравнение с данните, залегнали в Решение 2011/734/ЕС. Според прогнозата на службите на Комисията от есента на 2012 г., реалният БВП се очаква да намалее през 2012 г. с 6,0 %, а впоследствие и с още 4,2 % през 2013 г. (за разлика от предвидените в Решение 2011/734/ЕС свиване с 4,7 % през 2012 г. и стагнация на 0,0 % през 2013 г.), след което да нарасне с 0,6 % през 2014 г. Това подчертано влошаване на икономическия сценарий предполага и съответното влошаване на прогнозите за публичните финанси при липса на промяна в политиките.
            
         
               (9)
            
            
               През 2012 г. се очаква дефицитът по консолидирания държавен бюджет да достигне 6,9 % от БВП, напълно в рамките на тавана за бюджетния дефицит (съгласно Европейската система от сметки 1995, създадена с Регламент (ЕО) № 2223/96 (6)), възлизащ на 7,3 % от БВП за 2012 г., който е установен с Решение 2011/734/ЕС. В номинално изражение — счита се, че дефицитът по консолидирания държавен бюджет за 2012 г. е достигнал 13,4 млрд. евро спрямо тавана от 14,8 млрд. евро, определен в Решение 2011/734/ЕС. Първичният дефицит обаче се очаква да бъде малко по-висок от целевия 1,0 % от БВП, до голяма степен поради факта, че рецесията е по-дълбока от очакваното. Счита се, че Гърция е подобрила структурния си дефицит с 13,4 процентни пункта от БВП — от 14,7 % дефицит през 2009 г. до дефицит по прогнозни данни в размер на 1,3 % от БВП през 2012 г. По този начин Гърция е осигурила подобрение на структурното салдо за периода 2009—2012 г., което вече надвишава препоръчаните от Съвета минимум 10 процентни пункта от БВП за периода 2009—2014 г. На 11 ноември 2012 г. гръцкият парламент прие бюджета за 2013 г., в който са предвидени икономии в размер на повече от 9,2 млрд. евро, т.е. над 5 % от БВП. Бюджетът за 2013 г. е част от средносрочната фискална стратегия (СФС) за периода 2013—2016 г., приета от гръцкия парламент няколко дни преди това, на 7 ноември 2012 г. СФС и съответното законодателство за нейното прилагане предвиждат значителна фискална консолидация до 2016 г. (с преобладаващо действие в началото на периода) в размер на над 7 % от БВП, наред с обширен комплекс от структурни мерки, залегнали в основата на осезателна фискална консолидация. Като се има предвид това развитие на положението, е необходимо актуализиране на специалните условия за политиките в Меморандума за разбирателство относно плана за икономически мерки за Гърция. Поетият от Гърция ангажимент се отнася не само до мерките за фискална консолидация, но и до мерките, необходими за повишаване на растежа и свеждане до минимум на неблагоприятните социални последици. Поради това като цяло през 2012 г. Гърция предприе ефективни мерки за намаляване на дефицита в съответствие с Решение 2011/734/ЕС.
            
         
               (10)
            
            
               Според прогнозата на Комисията от есента на 2012 г., консолидираният държавен дълг се очаква да намалее с 11,1 млрд. евро през 2012 г., за разлика от 26,95 млрд. евро, посочени в Решение 2011/734/ЕС. Това се дължи на по-ниски от очакваното приходи от приватизацията, по-ниска от очакваното консолидация на държавния дълг и по-лоши от очакваното парични начисления и други лихвени корекции. Поради по-ниския номинален БВП, установен след преразглеждането на статистическите данни, и в светлината на по-лошите макроикономически перспективи, съотношението на дълга към БВП ще нарасне до 176,7 %, преди инициативите, договорени от държавите-членки, чиято парична единица е еврото, и определени мерки за намаляване на дълга, предвиждани от Гърция, да бъдат осъществени през декември 2012 г. — мерки, които до края на 2012 г. биха намалили дълга до малко над 160 % от БВП. Тези мерки следва да подобрят устойчивостта на дълга, а определени мерки за намаляване на дълга, предвиждани от Гърция, следва да подобрят устойчивостта на траекторията на дълга, без да променят фискалния план за първичния излишък. Като се има предвид и намалението на бюджетния дефицит и по-силния растеж на номиналния БВП в резултат на мерки в областта на структурната политика, съотношението на дълга към БВП се очаква да достигне максимума си през 2013 г. Съотношението на дълга към БВП ще започне да намалява от 2014 г. нататък, като ще спадне под 160 % от БВП през 2016 г.
            
         
               (11)
            
            
               Въпреки предприетите ефективни действия, подчертаното влошаване на икономическия сценарий предполага съответно и по-песимистични прогнози за публичните финанси при липса на промени в политиките и затруднява завършването на коригирането на прекомерния дефицит до 2014 г., както бе поискано от Съвета с Решение 2011/734/ЕС. Като се имат предвид неблагоприятните икономически събития, удължаването на срока за коригиране е оправдано. Необходимо е по-специално срокът, определен в решението на Съвета, да бъде удължен с две години, до 2016 г. При един преработен план за икономически мерки целевите равнища на първичното салдо следва да бъдат определени съответно на 0 %, 1,5 %, 3 % и 4,5 % от БВП за периода 2013—2016 г. Според преработения план дефицитът по консолидирания държавен бюджет ще се понижи под 3 % от БВП през 2016 г. Мерките за намаляване на дълга, които предстои да се осъществят през декември 2012 г., биха могли да доведат до понижаване на плащанията по лихвите в размер до 1 % от БВП и по този начин да позволят бюджетният дефицит да спадне под 3 % от БВП още през 2015 г. Може да се прогнозира, че тези целеви проценти ще доведат до подобрение на съотношението на първичното салдо, коригирано с фазата на икономическия цикъл, към БВП от 4,1 % през 2012 г. до 6,2 % през 2013 г. и най-малко до 6,4 % от БВП през 2014 г., 2015 г. и 2016 г., както и до съотношение на дефицита по консолидирания държавен бюджет, коригиран с фазата на икономическия цикъл, към БВП в размер на – 1,3 % за 2012 г., 0,7 % за 2013 г., 0,4 % за 2014 г., 0,0 % за 2015 г. и – 0,4 % за 2016 г., което отразява първоначалния профил на лихвените плащания. Независимо от удължаването на срока за коригиране на прекомерния дефицит обаче, фискалната корекция, необходима за постигане на целта, остава много голяма в периода 2013—2014 г., като тежестта пада върху началните етапи. Следователно с това преразглеждане на срока ще се запази изпълнимостта на плана за икономически мерки, като същевременно се отчитат икономическите и социалните последици от консолидирането и необходимостта да се запази доверието в способността на правителството на Гърция да се справи с фискалното предизвикателство.
            
         
               (12)
            
            
               Всяка от мерките, изисквани от настоящото решение, допринася за постигане на необходимата бюджетна корекция. Някои мерки оказват пряко въздействие върху бюджетното състояние на Гърция, докато други представляват структурни мерки, които ще доведат до подобряване на фискалното управление и до по-стабилно състояние на бюджета в средносрочен план.
            
         
               (13)
            
            
               Изключително острото влошаване на финансовото положение на гръцката държава накара държавите-членки, чиято парична единица е еврото, да вземат решение за предоставяне на помощ в подкрепа на стабилността на Гърция с оглед да се запази финансовата стабилност на еврозоната като цяло, в съчетание с предоставяната от Международния валутен фонд многостранна помощ. От март 2012 г. подкрепата, предоставяна от държавите-членки, чиято парична единица е еврото, е както под формата на двустранен механизъм за отпускане на заеми за Гърция, така и във вид на заем от Европейския инструмент за финансова стабилност. Заемодателите решиха тяхната подкрепа да се предоставя при условие за спазване от страна на Гърция на Решение 2011/734/ЕС, изменено с настоящото решение. По-специално от Гърция се очаква да прилага посочените в настоящото решение мерки в съответствие със залегналия в решението график,
            
         ПРИЕ НАСТОЯЩОТО РЕШЕНИЕ:
   Член 1
   Решение 2011/734/ЕС се изменя, както следва:
   
               1)
            
            
               Член 1 се заменя със следното:
               „Член 1
               1.   Гърция слага край на настоящото състояние на прекомерен дефицит във възможно най-кратък срок, но най-късно до 2016 г.
               2.   Планът за коригиране на прекомерния дефицит цели постигане на първичен дефицит по консолидирания държавен бюджет (дефицит без разходите по лихви), който не надвишава 2 925 млн. евро (1,5 % от БВП) през 2012 г., и първични излишъци по консолидирания държавен бюджет от най-малко 0 млн. евро (0,0 % от БВП) през 2013 г., 2 775 млн. евро (1,5 % от БВП) през 2014 г., 5 700 млн. евро (3,0 % от БВП) през 2015 г. и 9 000 млн. евро (4,5 % от БВП) през 2016 г. Тези цели по отношение на първичния дефицит/излишък предполагат общ дефицит по консолидирания държавен бюджет (по ESA) в размер на 6,9 % от БВП през 2012 г., 5,4 % от БВП през 2013 г., 4,5 % от БВП през 2014 г., 3,4 % от БВП през 2015 г. и 2,0 % от БВП през 2016 г. Мерките за намаляване на дълга, които предстои да се осъществят през декември 2012 г., биха могли да доведат до понижаване на плащанията по лихвите в размер до 1 % от БВП. Може да се прогнозира, че тези целеви проценти ще доведат до подобряване на съотношението на първичното салдо, коригирано с фазата на икономическия цикъл, към БВП от 4,1 % през 2012 г. до 6,2 % през 2013 г. и най-малко до 6,4 % от БВП през 2014 г., 2015 г. и 2016 г., както и до съотношение на дефицита по консолидирания държавен бюджет, коригиран с фазата на икономическия цикъл, към БВП в размер на – 1,3 % за 2012 г., 0,7 % за 2013 г., 0,4 % за 2014 г., 0,0 % за 2015 г. и – 0,4 % за 2016 г., което отразява първоначалния профил на лихвените плащания. Постъпленията от приватизацията на финансови и нефинансови активи, сделките, свързани с банкова рекапитализация, както и всички трансфери, свързани с решението на Еврогрупата от 21 февруари 2012 г. относно приходите на националните централни банки от еврозоната, в т.ч. Националната банка на Гърция, произхождащи от съдържащите се в техните инвестиционни портфейли гръцки държавни облигации, не намаляват необходимите действия за фискална консолидация и не се вземат предвид при оценката на тези цели. Същото важи и за всички плащания от губещи банки, освен онези, които ще се натрупат от гаранционните такси по линия на структурата за спешна помощ за осигуряване на ликвидност, съществуваща на 30 септември 2012 г.
               3.   Планът за коригиране на прекомерния дефицит, посочен в параграф 2, като се отчита въздействието на мерките за намаляване на дълга, които предстои да бъдат осъществени през декември 2012 г., ще бъде в съответствие със съотношение на консолидирания държавен дълг към БВП в размер на 160 % през 2016 г.“
            
         
               2)
            
            
               В член 2 се вмъква следният параграф:
               „10а.   До 4 декември 2012 г. Гърция приема следните мерки:
               
                           а)
                        
                        
                           бюджет за 2013 г. и СФС до 2016 г. включително, както и мерките, описани в приложение IA към настоящото решение, и съответното законодателство за изпълнение. СФС доразвива постоянните мерки за фискална консолидация, които гарантират, че не се надхвърля установената с настоящото решение горна граница на дефицита за 2012—2016 г., както и че съотношението на дълга към БВП намалява устойчиво;
                        
                     
                           б)
                        
                        
                           представяне на актуализиран приватизационен план пред гръцкия парламент и публикуване на шестмесечна актуализация на плана за развитие на активите;
                        
                     
                           в)
                        
                        
                           прехвърляне в портфейла с приватизационни активи на HRADF на пълната и пряка собственост (дялове или концесионни права) на Egnatia Motorway и на регионалните пристанища на Елевсина, Лаврио, Игуменица, Александрополис, Волос, Кавала, Корфу, Патра, Ираклион и Рафина;
                        
                     
                           г)
                        
                        
                           осигуряване от страна на отрасловите министерства и другите съответни структури на пълен достъп на Генералния секретариат за публичните активи до списъка на всички притежавани от държавата активи в недвижими имоти;
                        
                     
                           д)
                        
                        
                           изменение и/или отмяна на уставните разпоредби на държавните предприятия (пристанищните власти PPC, OLP и OLTH, HELPE, EYATH и EYDAP, пристанищата и др.), които се отклоняват от частното дружествено право по отношение на всички ограничения върху правата на глас на частните акционери;
                        
                     
                           е)
                        
                        
                           законодателство, с което се определят ролята и квалификациите на генералния секретар на данъчната администрация, и законодателство за делегиране на правомощия за вземане на решения от министъра на финансите на генералния секретар на данъчната администрация;
                        
                     
                           ж)
                        
                        
                           насочване на опитни данъчни инспектори към дейности, подчинени на императивите за постигане на незабавни приходи, чрез укрепване и цялостно привеждане в действие на ключови звена от правоприлагането като звеното за големи данъкоплатци, чрез пренасочване на 100 инспектори от други дейности и чрез създаване на единно функционално звено за проверка на особено богатите лица и на самостоятелно заетите лица с високи доходи, чийто персонал да се състои от 50 опитни данъчни инспектори, които да са на пряко подчинение на генералния секретар на данъчната администрация;
                        
                     
                           з)
                        
                        
                           акт на Министерския съвет (който да замени приетия на 29 октомври 2012 г. акт на Министерския съвет), целящ укрепване на изпълнението на бюджета и по-стабилно фискално управление и съдържащ, наред с разпоредбите на първоначалния акт на Министерския съвет, допълнителни разпоредби: i) за подписване до края на месец декември всяка година на меморандуми за сътрудничество между Министерството на финансите и другите министерства или между министерствата и управителите на поднадзорните им дружества (като по този начин бъде обхванат целият сектор „Държавно управление“); ii) за укрепване на съществуващите изисквания за балансиран бюджет на местните власти с оглед повишаване на тяхната ефективност, включително чрез механизми за корекции и налагане на санкции; iii) за укрепване на съществуващата система за наблюдение на държавните предприятия (ДП) и въвеждане на механизъм за правоприлагане в случай на отклонения от конкретните цели, определени за всяко ДП; и iv) за установяване до месец декември всяка година на рамката за определяне на специфичните цели за обхвата на регистрите на оперативните задължения, поети от местните власти и ДП. Актът на Министерския съвет включва и механизми за коригиране на трансферите от централната власт, имащи за цел да коригират отклоненията от целите в рамките на годината и евентуално през следващите години, и същевременно да предотвратят нарастването на просрочените плащания; в акта се постановява недвусмислено, че постъпленията от приватизацията на държавни активи се изплащат директно по отделна сметка с цел наблюдение на паричните потоци, избягване на отклоняването на официална финансова подкрепа и осигуряване на своевременно обслужване на дълга; с него се установява и автоматично намаляване на разходите, което се задейства като правило когато целите не бъдат постигнати, като същевременно се предотвратява нарастването на просрочените плащания;
                        
                     
                           и)
                        
                        
                           набор от мерки за подобряване на текущото финансово състояние на Националната организация за здравно обслужване (EOPYY) и за осигуряване на по-балансирано изпълнение на бюджета през 2012 г. и 2013 г., включително: i) рационализиране на пакета за обезщетенията; ii) увеличаване на поделянето на разходите за здравно обслужване, предоставяно от частни доставчици; iii) договаряне на споразумения за по-ниски цени при по-високи обеми и преразглеждане на сключените с частни доставчици споразумения за управление на потока от пациенти; iv) преразглеждане на хонорарите и броя на диагностичните и физиотерапевтичните услуги, договорени от EOPYY с частни доставчици, с цел намаляване на свързаните разходи с най-малко 80 млн. евро през 2013 г.; v) въвеждане на система на референтни цени за възстановяване на разходите за медицински изделия; и vi) постепенно увеличаване на вноските на членовете на OGA до средното равнище, заплащано от другите членове на EOPYY;
                        
                     
                           й)
                        
                        
                           следните мерки, свързани с възстановяване на разходите за лекарства: i) законодателство за контрол на разходите за фармацевтични продукти, включващо задействане на извънредни мерки (в т.ч. например повсеместно намаляване на цените), когато по някаква причина съществуващият автоматичен механизъм за дължими възстановявания не е достатъчен за постигане на целевите равнища; тези мерки осигуряват равни по размер икономии; ii) министерско постановление, определящо новия праг на дължимите възстановявания за 2013 г. (2,44 млрд. евро за амбулаторно лечение); iii) актуализация на ценовия списък и на позитивния списък на лекарствата, разходите за които подлежат на възстановяване, по-специално като се предвиди възстановяване единствено на разходно ефективните лекарствени пакети при хроничните болести, изваждане на лекарства от позитивния списък и прехвърлянето им в негативния списък или в списъка на лекарствата, продавани без рецепта, както и въвеждане на системата на референтни цени, разработена от Националната организация по лекарствените продукти (EOF). Тези списъци трябва да се актуализират най-малко два пъти годишно в съответствие с Директива 89/105/ЕИО; и iv) замяна в аптеките на предписаните лекарства с най-евтиния лекарствен продукт, съдържащ същото активно вещество в референтната категория (задължително заместване с генерични лекарства).“
                        
                     
         
               3)
            
            
               В член 2, параграф 11 се заменя със следното:
               „11.   Гърция приема следните мерки до края на декември 2012 г.:
               
                           а)
                        
                        
                           данъчна реформа на данъка върху доходите на физическите лица и на корпоративния подоходен данък, насочена към опростяване на данъчната система, разширяване на данъчната основа и премахване на освобождаването от данъци и преференциалните режими;
                        
                     
                           б)
                        
                        
                           необходимото първично и вторично законодателство с цел да се гарантира бързото прилагане на приватизационния план;
                        
                     
                           в)
                        
                        
                           установяване на нормативна рамка за водоснабдителните дружества;
                        
                     
                           г)
                        
                        
                           мерки за подобряване на данъчната администрация, въвеждане на оценки за ефективността, подобряване на използването на методи за оценка на риска, както и създаване и укрепване на специализирани звена за управление на дълга;
                        
                     
                           д)
                        
                        
                           подготовка и публикуване на план за погасяване на просрочените задължения на публичните структури към доставчици и за възстановяване на данъци;
                        
                     
                           е)
                        
                        
                           окончателно осъществяване на реформата на функционирането на вторичните/допълнителните публични пенсионни фондове; и обединяване на всички съществуващи фондове в публичния сектор;
                        
                     
                           ж)
                        
                        
                           нормативни актове за разширяване на обхвата на прилагане на отстъпката от 5 % за фармацевтичните дружества (която съществува за цените на лекарствата, предназначени за болниците) върху всички продукти, продавани в аптеките на EOPYY;
                        
                     
                           з)
                        
                        
                           увеличаване на дела на генеричните лекарства до 35 % от общия обем на лекарствата, продавани в аптеките;
                        
                     
                           и)
                        
                        
                           определяне на вътрешни контрольори и въвеждане на регистри на задълженията във всички болници.“
                        
                     
         
               4)
            
            
               В член 2 се добавят следните параграфи:
               „12.   Гърция приема следните мерки до края на март 2013 г.:
               
                           а)
                        
                        
                           издаване на министерско постановление за коригиране на цените за крайните потребители на електричество с ниско напрежение;
                        
                     
                           б)
                        
                        
                           актуализация на СФС, включително чрез определяне на задължителни тригодишни тавани за разходите на подсекторите на сектор „Държавно управление“;
                        
                     
                           в)
                        
                        
                           приемане на щатни разписания за отрасловите министерства;
                        
                     
                           г)
                        
                        
                           създаване на значително по-независима данъчна администрация и определяне на степента на автономност, рамката за управление, отчетността и правомощията на началника на данъчната администрация, както и първоначалната структура на персонала на организацията;
                        
                     
                           д)
                        
                        
                           изготвяне и публично оповестяване на нов цялостен план за борба с корупцията за публичната администрация, както и специални разпоредби за данъчната и митническата администрация;
                        
                     
                           е)
                        
                        
                           цялостно привеждане в действие на стандартна процедура за преразглеждане на нормативните стойности на недвижимото имущество, позволяваща по-ефективното им привеждане в съответствие с пазарните цени, за която да отговаря Дирекцията за облагане на капитала;
                        
                     
                           ж)
                        
                        
                           прехвърляне на 40 нови недвижими имота (определени в приватизационния план като „активи в недвижими имоти по партиди 2 и 3“) към HRADF.
                        
                     13.   Гърция приема следните мерки до края на юни 2013 г.:
               
                           а)
                        
                        
                           постигане на целевата бройка от 2 000 пълноценно действащи данъчни одитори;
                        
                     
                           б)
                        
                        
                           приемане на нов данъчен процесуален кодекс;
                        
                     
                           в)
                        
                        
                           осигуряване на готовността за използване на платформата за електронно възлагане на обществени поръчки от всички централни органи за възлагане на обществени поръчки.
                        
                     14.   До края на септември 2013 г. Гърция приема необходимото законодателство за въвеждане на правило за структурно балансирано бюджетно салдо с автоматичен механизъм за корекция.“
            
         
               5)
            
            
               Текстът, съдържащ се в приложението към настоящото решение, се вмъква като приложение IА.
            
         Член 2
   Настоящото решение поражда действие в деня на нотифицирането му.
   Член 3
   Адресат на настоящото решение е Република Гърция.
   
      Съставено в Брюксел на 4 декември 2012 година.
      
         
            За Съвета
         
         
            Председател
         
         S. ALETRARIS
      
   
   
      (1)  ОВ L 145, 11.6.2010 г., стр. 6.
   
      (2)  ОВ L 296, 15.11.2011 г., стр. 38.
   
      (3)  Решение 2011/791/ЕС на Съвета (ОВ L 320, 3.12.2011 г., стр. 28).
   
      (4)  Решение 2012/211/ЕС на Съвета (ОВ L 113, 25.4.2012 г., стр. 8).
   
      (5)  ОВ L 209, 2.8.1997 г., стр. 6.
   
      (6)  Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (ОВ L 310, 30.11.1996 г., стр. 1).
   
      ПРИЛОЖЕНИЕ
      
         
            „ПРИЛОЖЕНИЕ IA
            
               МЕРКИ ЗА СРЕДНОСРОЧНА ФИСКАЛНА СТРАТЕГИЯ ЗА ПЕРИОДА 2013—2016 Г.
            
            Допълнителните мерки, включени в средносрочната фискална стратегия (СФС) до 2016 г. включително, обхващат следното:
            
                        1.
                     
                     
                        Рационализиране на общите разходи за заплати с най-малко 1 110 млн. евро през 2013 г. и с още 259 млн. евро през 2014 г.
                     
                  
                        2.
                     
                     
                        Икономии при разходите за пенсии от най-малко 4 800 млн. евро през 2013 г. и още 423 млн. евро през 2014 г.
                     
                  
                        3.
                     
                     
                        Съкращаване на държавните оперативни разходи с поне 239 млн. евро през 2013 г. и с още 285 млн. евро през 2014 г.
                     
                  
                        4.
                     
                     
                        Икономии от рационализирането и подобряването на ефективността на разходите, свързани с образование, от най-малко 86 млн. евро през 2013 г. и още 37 млн. евро през 2014 г.
                     
                  
                        5.
                     
                     
                        Икономии в държавните предприятия от най-малко 249 млн. евро през 2013 г. и още 123 млн. евро през 2014 г.
                     
                  
                        6.
                     
                     
                        Съкращаване на оперативните разходи за отбрана, като се реализират икономии от най-малко 303 млн. евро през 2013 г. и още 100 млн. евро през 2014 г.
                     
                  
                        7.
                     
                     
                        Икономии при разходите в областта на здравеопазването и фармацевтичните продукти от най-малко 455 млн. евро през 2013 г. и още 620 млн. евро през 2014 г.
                     
                  
                        8.
                     
                     
                        Икономии от рационализиране на социалните помощи от най-малко 217 млн. евро през 2013 г. и още 78 млн. евро през 2014 г.
                     
                  
                        9.
                     
                     
                        Съкращаване на държавните трансфери към местното управление с най-малко 50 млн. евро през 2013 г. и с още 160 млн. евро през 2014 г.
                     
                  
                        10.
                     
                     
                        Съкращаване на бюджетните разходи за публични инвестиции (вътрешно финансираните публични инвестиции) с най-малко 150 млн. евро през 2013 г. и с още 150 млн. евро през 2014 г.
                     
                  
                        11.
                     
                     
                        Увеличение на приходите с най-малко 1 689 млн. евро през 2013 г. и с още 1 799 млн. евро през 2014 г.“